b'\n_START_ARTICLE_\nJive\n_START_PARAGRAPH_\nJive je latinsko-ameri\xc5\xa1ki ples, ki se je razvil okoli leta 1940. V njem je zaslediti vpliv rock n rolla, bepopa in swinga, vendar brez akrobatskih elementov. Izhaja iz boogija, ki se je v Evropi pojavil pod imenom jitterburg. Leta 1968 je bil sprejet kot peti latinsko-ameri\xc5\xa1ki tekmovalni ples, od leta 1976 pa je tudi del programa.\n_START_SECTION_\nZgodovina\n_START_PARAGRAPH_\nZa\xc4\x8deteki plesa segajo v zgodnja 1930, plesal pa se je v ameri\xc5\xa1kih \xc4\x8drnskih klubih na zvoke jazza in swinga. Po tem pride do vpliva novega popularnega plesa boogija, ki se je razvil iz bluesa. V Evropo so ga prinesli ameri\xc5\xa1ki vojaki med drugo svetovno vojno. V Angliji (1950) je jive prilagojen rock n rollu kar oblikuje nov slog. Francozi so ga poenostavili z uporabo nekaterih tradicionalnih latinsko-ameri\xc5\xa1kih plesov in tako je nastal dana\xc5\xa1nji jive. Prvi tehni\xc4\x8dni opis plesa jive, ki je bil objavljen v Evropi 1944, je naredil angle\xc5\xa1ki u\xc4\x8ditelj plesa Victor Silvester. V Sloveniji se je prvi\xc4\x8d pojavil v tekmovalni kategoriji leta 1972.\n_START_SECTION_\nO plesu\n_START_PARAGRAPH_\nJive je hitrej\xc5\xa1a razli\xc4\x8dica swinga, plesalci uporabijo ve\xc4\x8d gibanja, ple\xc5\xa1e se lahkotno, z izrazitim gibanjem kolen kar povzro\xc4\x8da tudi gibanje bokov. Vklju\xc4\x8duje poskok, njegovi koraki pa se v\xc4\x8dasih uporabljajo tudi v rock n rollu. Je hiter in drzen ples za katerega se potrebuje veliko energije. Jive je ples v ritmu 4/4 ,tempo 36-46t/min, poudarek na drugem in \xc4\x8detrtem udarcu.'